31999R0857
L 108/7
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 857/1999 НА СЪВЕТА
от 22 април 1999 година
за изменение на Регламент (ЕО) № 2200/96 относно общата организация на пазара на плодове и зеленчуци
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3);
като има предвид, че Регламент (ЕИО) № 2200/96 (4) определя правилата за признатите организации на производителите; като има предвид, че тези правила изискват членовете да продават цялата своя продукция чрез организацията на производителите; като има предвид обаче, че се предвижда изключение от това правило по отношение на директните продажби от стопанството на производителите на потребители за лични нужди; като има предвид, че това изключение е количествено ограничено; като има предвид, че за да се държи сметка за обичайната практика в някои части на Общността, това изключение следва да бъде разширено и за директните продажби извън стопанството, като се запазят настоящите ограничения за обемите;
като има предвид, че е необходимо да се изясни член 15, параграф 4, буква в) от посочения регламент;
като има предвид, че настоящите разпоредби, отнасящи се до поемането от Общността на разходите за транспорт, сортиране и опаковане по отношение на определени продукти, изтеглени от пазара и разпространявани безвъзмездно, следва да се прилагат за всяко безвъзмездно разпространение на продукти, изтеглени от пазара,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2200/96 се изменя както следва:
1.
в член 11, параграф 1, буква в), 3), първо тире, изразът „в своите стопанства“ се заменя с израза „във и/или извън своите стопанства“.
2.
в член 15, параграф 4, буква в) се заменя със следното:
„в)
създават финансови прогнози за техническите и човешките ресурси, необходими за осигуряването на контрола върху спазването на стандартите, посочени в член 2, на фитосанитарните правила и на максимално допустимите равнища на остатъчни вещества“.
3.
член 30, параграф 6 се заменя със следното:
„6. При условия, които следва да бъдат определени съгласно процедурата, предвидена в член 46, Общността поема разходите за транспортиране, сортиране и опаковане, свързани с операциите по безвъзмездно разпространение, предвидени в параграф 1.“
Член 2
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 22 април 1999 година.